*****

ΚΑΝΟΝΙΣΜΟΣ (ΕΟΚ) αριθ. 2064/82 ΤΗΣ ΕΠΙΤΡΟΠΗΣ

της 28ης Ιουλίου 1982

περί τροποποιήσεως του κανονισμού (ΕΟΚ) αριθ. 1204/72 περί λεπτομερειών εφαρμογής του καθεστώτος της ενισχύσεως για τους ελαιούχους σπόρους

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 1413/82 (2),

Εκτιμώντας:

ότι ο κανονισμός (ΕΟΚ) αριθ. 851/78 του Συμβουλίου της 24ης Απριλίου 1978 που τροποποιεί τον κανονισμό (ΕΟΚ) αριθ. 2114/71 περί της ενισχύσεως για τους ελαιούχους σπόρους (3) περιόρισε την ενίσχυση για τους κραμβόσπορους και τους γογγυλόσπορους σε εκείνους τους σπόρους που η περιεκτικότητα του ελαίου τους σε ερουκικό οξύ δεν ξεπερνά ένα ορισμένο ποσοστό, με εξαίρεση του κραμβόσπορους με υψηλή περιεκτικότητα σε ερουκικό οξύ, των οποίων το έλαιο δεν προορίζεται για διατροφή· ότι, μετά απ' αυτή την τροποποίηση, ο κανονισμός (ΕΟΚ) αριθ. 2980/78 της Επιτροπής (4) τροποποίησε τον κανονισμό (ΕΟΚ) αριθ. 1204/72 της Επιτροπής της 7ης Ιουνίου 1972 περί λεπτομερειών εφαρμογής του καθεστώτος της ενισχύσεως για τους ελαιούχους σπόρους (5)· ότι, επειδή έληξε η προθεσμία εφαρμογής του κανονισμού (ΕΟΚ) αριθ. 851/78, πρέπει να καταργηθεί ο κανονισμός (ΕΟΚ) αριθ. 2980/78 καί, επομένως, να εφαρμοστεί η παλιά διατύπωση των άρθρων του κανονισμού (ΕΟΚ) αριθ. 1204/72, αφού τροποποιηθεί σε ορισμένα σημεία·

ότι το άρθρο 10 παράγραφος 1 του κανονισμού (ΕΟΚ) αριθ. 1204/72 προέβλεπε ότι, εκτός της περιπτώσεως ανωτέρας βίας, το μέρος Ι.D του πιστοποιητικού υποχρεώνει τη μεταποίηση της πιστοποιούμενης ποσότητας εντός προθεσμίας 270 ημερών από την ημερομηνία παραδόσεώς της· ότι ο κανονισμός (ΕΟΚ) αριθ. 3699/81 της Επιτροπής (6) τροποποίησε τη διάταξη αυτή, μειώνοντας την προθεσμία σε 60 μέρες κατά το πρώτο εξάμηνο του 1982· ότι, αν ληφθεί υπόψη η πείρα που αποκτήθηκε κατά την περίοδο αυτή, κρίνεται σκόπιμο να μετατραπεί, μόνιμα, η προθεσμία μεταποιήσεως σε 150 ημέρες·

ότι, δυνάμει του άρθρου 9 του κανονισμού (ΕΟΚ) αριθ. 2114/71 του Συμβουλίου (7), κάθε εισαγωγή σπόρων ή μειγμάτων πρέπει να υπόκειται σε σύστημα ελέγχου· ότι, δυνάμει του άρθρου 27 του κανονισμού (ΕΟΚ) αριθ. 1204/72, οι σπόροι και τα μείγματα που έχουν υποστεί μετουσίωση, καθώς και οι σπόροι που αναγνωρίζονται ως σπόροι προς σπορά εξαιρούνται από τον έλεγχο· ότι, αν ληφθεί υπόψη η περιεκτικότητα σε έλαιο των λευκών και ραβδωτών ηλιανθόσπορων, πρέπει να μην υποβληθούν οι σπόροι αυτοί στον έλεγχο που προβλέπεται στο άρθρο 9, παρά μόνον εάν έχουν συσκευαστεί σε σάκους ορισμένου μέγιστου περιεχομένου·

ότι το άρθρο 9 προβλέπει ότι ο έλεγχος των σπόρων ή των μειγμάτων μπορεί να συνοδεύεται από κατάθεση ασφάλειας· ότι πρέπει, για την ενιαία εφαρμογή του κοινοτικού δικαίου, να προσαρμοστούν οι όροι με τους οποίους λαμβάνεται, μερικά ή ολικά, η ασφάλεια·

ότι το άρθρο 28 παράγραφος 1 του κανονισμού (ΕΟΚ) αριθ. 1204/72 έχει καθορίσει το ποσό ασφάλειας που προβλέπεται στο άρθρο 9 παράγραφος 2 του κανονισμού (ΕΟΚ) αριθ. 2114/71· ότι, λαμβάνοντας υπόψη την εξέλιξη των τιμών στη διεθνή αγορά και το ύψος της ενισχύσεως που καθορίστηκε κατά τη διάρκεια των τελευταίων μηνών, είναι αναγκαίο να αυξηθεί το ποσό ασφάλειας·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1204/72 τροποποιείται ως εξής:

1. Το άρθρο 2 αντικαθίσταται από το ακόλουθο κείμενο:

«Άρθρο 2

Κατά την έννοια του παρόντος κανονισμού, ελαιουργείο θεωρείται:

α) κάθε τόπος ή άλλος χώρος που βρίσκεται στον περίβολο της εγκατάστασης παραγωγής ελαίου· και

β) όταν οι σπόροι δεν είναι δυνατό να αποθηκεύονται στον περίβολο αυτό, κάθε χώρος έξω απ' αυτόν, που εγγυάται επαρκώς τον έλεγχο των αποθηκευμένων σπόρων, ο οποίος έχει εκ των προτέρων εγκριθεί από τον οργανισμό που έχει αναλάβει τον έλεγχο αυτόν.»

2. Στο άρθρο 3, η παράγραφος 3 αντικαθίσταται από το εξής κείμενο:

«3. Για τις ανάγκες του ελέγχου αυτού, τηρείται στο ελαιουργείο χωριστή λογιστική κατάσταση για τους σπόρους που συγκομίζονται εντός της Κοινότητος και για τους σπόρους που εισάγονται, η οποία πρέπει να περιλαμβάνει τουλάχιστον την ένδειξη:

- των ποσοτήτων που εισέρχονται, με ένδειξη του καθαρού βάρους του προϊόντος ως έχει, καθώς και την περιεκτικότητα σε έλαιο, υγρασία και ξένα σώματα,

- των διακινήσεων των σπόρων μεταξύ των τοποθεσιών που αναφέρονται στο άρθρο 2 περίπτωση α και των τοποθεσιών που αναφέρονται στην περίπτωση β του ίδιου άρθρου,

- των ποσοτήτων μεταποιημένων σπόρων, καθώς και των ποσοτήτων ελαίου και πλακούντων που ελήφθησαν από τους εν λόγω σπόρους.»

3. Στο άρθρο 6, η παράγραφος 1 αντικαθίσταται από το ακόλουθο κείμενο:

«1. Το μέρος Ι.D του πιστοποιητικού δύναται να ζητείται μόνο για μία ή περισσότερες παρτίδες. Σε καμία περίπτωση δεν δύναται να ζητείται το μέρος Ι.D του πιστοποιητικού για παρτίδα για την οποία έχει ήδη χορηγηθεί τέτοιο μέρος πιστοποιητικού.

Παρτίδα θεωρείται μία καθορισμένη ποσότητα σπόρων αριθμημένη κατά την είσοδο στο ελαιουργείο και για την οποία πραγματοποιήθηκε ανάλυση σύμφωνα με τις διατάξεις του άρθου 33. »

4. Στο άρθρο 10 παράγραφος 1, το πρώτο εδάφιο αντικαθίσταται από το ακόλουθο κείμενο:

«1. Αν δεν υπάρχει ανώτερη βία, το μέρος Ι.D του πιστοποιητικού επιβάλλει να μεταποιηθεί η πιστοποιούμενη ποσότητα σε προθεσμία 150 ημερών μετά την ημερομηνία παραδόσεώς της.»

5. Στο άρθρο 21 παράγραφος 1, το ποσό «4,8 ECU» αντικαθίσταται από το ποσό «6 ECU».

6. Το άρθρο 25 αντικαθίσταται από το ακόλουθο κείμενο:

«Άρθρο 25

1. Η ενίσχυση χορηγείται μόνο για τους σπόρους υγιούς, νόμιμης και σύμφωνης με τα συναλλακτικά ήθη ποιότητας καί, όσον αφορά τους ηλιανθόσπορους, για τους σπόρους με ποσοστό λευκών και ραβδωτών σπόρων κατώτερο από 1 %.

2. Η ενίσχυση καταβάλλεται κατόπιν προσκομίσεως του μέρους I.D του πιστοποιητικού και μετά από βεβαίωση του οργανισμού που έχει αναλάβει τον έλεγχο ότι έχουν μεταποιηθεί οι σπόροι που πιστοποιούνται στο πιστοποιητικό αυτό κατά την περίοδο που προβλέπεται στο άρθρο 10 παράγραφος 1.

3. Η ενίσχυση καταβάλλεται κατά τη διάρκεια των 120 ημερών από τη σύνταξη της βεβαιώσεως που προβλέπεται στην παράγραφο 2. »

7. Στο άρθρο 27, η παράγραφος 1 αντικαθίσταται από το ακόλουθο κείμενο:

«1. Σύμφωνα με το άρθρο 9 του κανονισμού (ΕΟΚ) αριθ. 2114/71, εφαρμόζεται κατά την εισαγωγή σύστημα τελωνειακού ελέγχου, ή διοικητικού ελέγχου που παρουσιάζει ισοδύναμες εγγυήσεις, επί όλων των σπόρων ή μειγμάτων που αναφέρονται στο εν λόγω άρθρο, με εξαίρεση:

- τους σπόρους ή τα μείγματα, που αναγνωρίζονται από τη νομοθεσία του Κράτους μέλους εισαγωγής ως σπόροι προς σπορά,

- τους κραμβόσπορους και γογγυλόσπορους και τα μείγματα που περιέχουν τα προϊόντα αυτά, που υποβάλλονται σε κατεργασία ίδια με εκείνη που προβλέπεται στον κανονισμό (ΕΟΚ) αριθ. 190/68,

- τους λευκούς και ραβδωτούς ηλιανθόσπορους που έχουν συσκευαστεί σε σάκους μέγιστου περιεχομένου 100 κιλών. Αυτοί οι σπόροι μπορούν να περιέχουν μέχρι 10 % μαύρους ηλιανθόσπορους.

Οι έλεγχοι αυτοί συνοδεύονται από σύσταση ασφάλειας.»

8. Το άρθρο 28 παράγραφος 1 τροποποιείται ως ακολούθως:

- στην πρώτη παύλα, το ποσό «22 ECU» αντικαθίσταται από το ποσό «25 ECU»,

- στη δεύτερη παύλα, το ποσό «23 ECU» αντικαθίσταται από το ποσό «28 ECU».

9. Στο άρθρο 29, η παράγραφος 2 αντικαθίσταται από το ακόλουθο κείμενο:

«2. Εαν δεν τηρηθεί η προθεσμία που προβλέπεται στην παράγρφο 1, η ασφάλεια καταπίπτει.

Εντούτοις, αν η απόδειξη που αναφέρεται στην παράγραφο 1 προσκομιστεί το αργότερο τον ένατο μήνα από την ημερομηνία λήξεως της προθεσμίας που προβλέπεται στην ίδια παράγραφο, η ασφάλεια επιστρέφεται, αφού αφαιρεθεί ποσό ίσο με το 10 % της ασφάλειας που έχει κατατεθεί, για κάθε μήνα ή μέρα του μήνα καθυστερήσεως της υποβολής της αποδείξεως αυτής.»

10. Το άρθρο 33 αντικαθίσταται από το ακόλουθο κείμενο:

«Άρθρο 33

Η δειγματοληψία, η αναγωγή των δειγμάτων για το εργαστήριο σε δείγματα για ανάλυση, καθώς και ο προσδιορισμός της περιεκτικότητας σε έλαιο, ξένα σώματα και υγρασία πραγματοποιούνται σύμφωνα με την ενιαία μέθοδο για όλη την Κοινότητα, που καθορίζεται στα παραρτήαμτα Ι έως IV του κανονισμού (ΕΟΚ) αριθ. 1470/78.»

Άρθρο 2

Ο παρών κανονισμός αρχίζει να ισχύει την επομένη της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Το άρθρο 1 παράγραφοι 1, 2, 3, 6 και 10 εφαρμόζονται από την 1η Ιουλίου 1982. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 28 Ιουλίου 1982.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. 172 της 30. 9. 1966, σ. 3025/66.

(2) ΕΕ αριθ. L 162 της 12. 6. 1982, σ. 6.

(3) ΕΕ αριθ. L 116 της 28. 4. 1978, σ. 4.

(4) ΕΕ αριθ. L 335 της 19. 12. 1978, σ. 17.

(5) ΕΕ αριθ. L 133 της 10. 6. 1972, σ. 1.

(6) ΕΕ αριθ. L 369 της 24. 12. 1981, σ. 32.

(7) ΕΕ αριθ. L 222 της 2. 10. 1971, σ. 2.